[{"text_idx": "#000003", "text": "Mi ankau\u0306 ne konas la detalojn de la lasta demisio, nur la konsiderojn esprimitajn de la demisiinto mem, kaj tial mi tute ne volas prijug\u0302i la personajn decidojn, ja c\u0302iu havas rajton orienti sian vivon en volontula movado lau\u0306 sia propra respondeco, kaj estas pli lau\u0306dinde demisii ol estrarvegeti nenion farante."}, {"text_idx": "#000005", "text": "La demisio koincidis ankau\u0306 kun mia propra c\u0302eso kiel prezidanto de landa asocio, post nau\u0306 jaroj kaj duono. Mi nun faras ian bilancon de mia propra sperto, kaj do vekis mian atenton tiu fenomeno, post mia tute malsama sperto."}, {"text_idx": "#000009", "text": "La klarigo pri la junularaj movadoj bezonas malpli da eksplikoj. Ja junuloj estas kaj estu pli senpaciencaj. Tio probable estas natura fenomeno, sed certe tiu senpacienco kreskis lastatempe, danke al la multig\u0302o de okupig\u0302oj ebligataj de la novaj teknologioj kaj la novaj manieroj interrilati kaj partopreni en iu ajn iniciato."}, {"text_idx": "#000014", "text": "Sed ni agnosku ke tio okazigas multnombrajn problemojn: ekde esperantistoj kiuj sukcesis verki, revizii, enpag\u0302igi, eldoni kaj vendi libron tute solaj, sen agnoski ke ili certe ne lertas pri c\u0302io c\u0302i, tra instruistoj kiuj ne anoncas siajn kursojn kaj kreas sian materialon sen atenti kio jam ekzistas en la komunumo, g\u0302is programistoj kreantaj tute solaj propran socian reton."}, {"text_idx": "#000015", "text": "Mi denove ne diras tion kiel individuan kritikon: ja mi preferas solecan agadon ol neniun agadon entute, kaj ankau\u0306 asocioj ja havas siajn problemojn, sed kolektiva aktivado nepras se oni deziras kontinuecon. Mia sperto en la pasintaj jaroj konvinkis min ec\u0302 pli pri tio. C\u0302iu povas krei sian retejon (mi mem havas tian), sed bona asocia retejo altiras multe pli kaj donas fidon."}, {"text_idx": "#000016", "text": "Mi persone povus aliri iun ajn administracion, sed neniel kun la sama efiko kiel nome de asocio. Same pri informado al amaskomunikiloj: dau\u0306ra gazetara servo ebligas regulajn kontaktojn, kaj ec\u0302 se ekzistas sukcesaj privataj ekzemploj de tia rilatado, ni certe atingis pli altajn sukcesojn pere de formala kaj fidinda asocio. Rilatoj al aliaj asocioj kaj sociaj movadoj pli facilas se vi prezentas vin kiel membron de skipo, ol kiel solulon kun genia ideo."}, {"text_idx": "#000017", "text": "C\u0302iu povas organizi sian renkontig\u0302on, sed ne estas same por atingi la kunlaboron de iu urbestraro, rezervi ejon kaj aperi en amaskomunikiloj, se ni prezentas la renkontig\u0302on kiel unu en serio de jam establitaj renkontoj, au\u0306 kiel la unuan renkonton de grupo de amikoj. Ec\u0302 por niaj klientoj, la ceteraj esperantistoj, ni bezonas krei kontinuecon por konvinki homojn rec\u0302eesti renkonton en sinsekvaj jaroj kaj firmigi personajn ligojn."}, {"text_idx": "#000020", "text": "En Libera Folio oni ofte legas kritikojn al la asocioj, c\u0302efe al UEA, pro ties lastatempaj financaj kaj organizaj problemoj. Kaj kiel konsekvenco oni lau\u0306das la spontanean organizadon fare de unuopuloj au\u0306 de tempaj grupetoj kaj foje oni dubas pri la neceso ke la asocio entute ekzistu. Aparta konsekvenco estas ke ne nur junuloj, sed ankau\u0306 veteranaj aktivuloj forlasas la asociojn kaj kreas siajn personajn projektojn."}, {"text_idx": "#000021", "text": "Mi ne volas pravigi c\u0302iujn agadojn faratajn en asocioj. Mi mem estas tre skeptika pri la c\u0302iama redaktado de rezolucioj, pri kio tiom entuziasmas aliaj, sed kiujn neniu legas, kiel prave mencias Robert. Sed planojn ni bezonas, foje ec\u0302 strategiajn planojn: plano estas strukturita dokumento, kun celoj, respondecoj, limdatoj, kalkulo de rimedoj. C\u0302iu kapablas havi ideon, ec\u0302 brilan ideon, sed planon... tio estas enua, kaj por tio oni bezonas... paciencon."}, {"text_idx": "#000022", "text": "Asocioj ja estas enuaj kaj enuigaj. Vi devas kunveni, barakti, negocadi, ricevi kritikojn al viaj ideoj. Vi devas plenumi burokrataj\u0302ojn, sidi horojn kaj interkonsilig\u0302i, kaj c\u0302io c\u0302i ne estas agrabla aktivado, tute ne."}, {"text_idx": "#000028", "text": "Mi ne kredas ke la kau\u0306zo de la demisio rilatas al la individuemeco (au\u0306 kolektivemeco) de la demisiinto. Tia aserto ja iamaniere antau\u0306jug\u0302as ke kolektivemo = burokratiemo, kaj individuemo = malburokratiemo.\nPlejeble la demisiinto volas grupig\u0302i, volas kune esperantumi, amikumi. Kolektivo estas multe pli vasta ol formalaj asocioj.\nMi kredas ke tio, kion serc\u0302as multaj junaj (kaj maljunaj) esperantistoj (kaj ne esperantistoj, c\u0302ar ni ne estas iamaniere specialaj), estas veraj kaj kreemaj \u201dkolektivoj\u201d, do: ili serc\u0302as amikrondojn, spertojn, librojn, komunajn farojn, vivojn vivatajn kaj ne nur rigardatajn el la Plej Potenca Seg\u0302o de la Burokratiulo.\nAliflanke, mi ne komprenas kial oni priparolas \u201dpaciencon\u201d. Mi pensas ke ni c\u0302iuj konscias pri la nuna stato de Esperanto kaj la malfacilaj\u0302oj kiuj rilatas al g\u0302ia disvastigado. Se junuloj (kaj maljunuloj) volegas ian progreson, tiu estas tiu kiu rilatas al la antau\u0306aj menciitaj aferoj: kreskig\u0302o de vera vivig-agado (kaj plejeble ne necese rilate al tiu universala progreso de la lingvo, menciita en la artikolo). Tiusence, mi komprenas ke kelkaj uloj povas konsideri certajn agojn de certaj asocioj kiel malkreskigadon de la rekta spertado de la lingvo kaj la komunumo.\nS\u0302ajnas, ke la artikolo volas nur atentigi pri la \u201decoj\u201d\u201d de la individuoj, konsiderante tiujn ecojn kiel la verajn kau\u0306zojn de c\u0302i tiuj demisioj. Ironie tio estas ege individueme, c\u0302ar c\u0302i tiuj situacioj ja fontas el komunaj problemoj, el c\u0302ies debatoj"}, {"text_idx": "#000029", "text": "Homoj simple ne plu tendencas organizig\u0302i lau\u0306 politike difinitaj limoj, sed lau\u0306 siaj personaj kontaktretoj, celoj kaj projektoj. Kaj Interreto tre helpas en tiu restrukturado de la homaro. Tio ankau\u0306 bone koheras kun la ideo de Esperanto kiel *inter*-nacia lingvo. Do mi ne vidas faktan problemon krom iom da adiau\u0306a doloro kaj priplorado de kunlaboraj modeloj el la antau\u0306a jarmilo \ud83d\ude42"}, {"text_idx": "#000031", "text": "Kial \"programistoj kreantaj tute solaj propran socian reton\" estas problemo?\nMi opinias, ke tio estas bona afero: kelkaj esperantistoj kapablas elturnig\u0302i sen la helpo de la asocioj, kaj bedauxrinde tiu kapablo s\u0302ajnas esti gravig\u0302anta talento konante la malfacilan situacion de la asocioj."}, {"text_idx": "#000032", "text": "La problemo estas, ke ofte la projekto (au\u0306 ec\u0302 jama realaj\u0302o) dependas sole nur de unu homo. Se tiu homo malaperas pro lacig\u0302o, aliaj okupoj, forpaso, ktp., la projekto/realaj\u0302o same, kaj ofte abrupte, malaperos. Ekz. se la kreinto de tiu socia retejo pro ajna kialo ne plu povos/volos plu okupig\u0302i, tre probable la projekto pli-malpli rapide forvelkos. Tiu estas la sorto de ajna projekto dependanta de unu sola homo."}, {"text_idx": "#000034", "text": "Do projektoj unupersonaj estas tre allogaj, ni sentas ian homan kunfieron pri la sukceso de la unuopulo (Davido kontrau\u0306 Goliato), c\u0302efe ni esperantistoj, nekredeble individuemaj, sentas ec\u0302 pli da fiero pri la unuopulaj iniciatoj... g\u0302is la unuopulo malaperas, kaj kun tiu la iniciato. C\u0302u mi celas, ke neniu unuopulo iniciatu ion, se tiu ne havas malantau\u0306 si tutan tribon pretan dau\u0306rigi? Mi celas nenion. Mi nur konstatas."}, {"text_idx": "#000035", "text": "La manko de tribo/aro au de la manko de kapabla gvidisto?\nChu vi parolas pri projekto, asosio, movado au organizo?"}, {"text_idx": "#000049", "text": "Solvo de c\u0302i tiu problemo, por kiu mi elpas\u0302as jam delonge, antau\u0306 unu jaro estis prezentita en Libera Folio ( Se Esperantistoj celos per sia agado nacilingvan publikon en diversaj landoj, nekompareble pli vastan, ol publiko nur Esperanta, respondo fare de g\u0302i estos tiom forta, ke oni ricevos stimulon por laboro kolektiva kaj vere konvena al la hodiau\u0306a mondo. Pro tia laboro nia diligenta kolegaro certe ne lacig\u0302os."}]